સર્જરી વિભાગના ડો. સ્મિત મહેતાએ કહ્યું કે 11 વરસની આ છોકરીને પેટનો દુખાવો હોવાની તથા આંતરડામાં અટકાવ અને ઉલ્ટી થતી હોવાની ફરિયાદને લઇને હોસ્પિટલમાં દાખલ કરવામાં આવી હતી. આ છોકરીને વાળ ખાવાની, દોરા ખાવાની આદત હતી. શરૂઆતમાં આનાથી કોઇ તકલીફ નહોતી. ત્યાર બાદ પણ સામાન્ય રીતે પેટમાં દુખાવાની ફરિયાદ રહી હતી આથી ખાસ કંઇ ધ્યાન આપવામાં આવ્યું નહોતુ. તમામ રિપોર્ટ પણ નોર્મલ આવતા હતા. પરંતુ આ ફરિયાદ વધી જતાં તેને હોસ્પિટલમાં લાવવામાં આવી હતી. જો કે અત્રે તમામ રિપોર્ટનો અભ્યાસ કરવામાં આવતાં તેનાં નાના અને મોટાં આંતરડાંને જોડતા ભાગમાં વાળનો જથ્થો જામ થઇ ગયો હતો. આ ભાગમાં ચેકો મૂકીને આ ભાગ દૂર કરવામાં આવ્યો હતો. આજે સવારના 11થી 1 દરમ્યાન થયેલ આ ઓપરેશનમાં સર્જરી વિભાગના વડા ડો. સમીર શાહના માર્ગદર્શન હેઠળ ડો. સ્મીત મહેતા અને તેમની ટીમ જોડાઇ હતી.